*Projekts*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā

 prot. Nr. \_\_ \_\_. §)

**Noteikumi par Finanšu izlūkošanas dienesta priekšnieka amata pretendentu atlasi**

# *Izdoti saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 50.1panta trešo un ceturto daļu*

**I. Vispārīgie jautājumi**

1. Noteikumi nosaka:

1.1. Finanšu izlūkošanas dienesta (turpmāk – Dienests) priekšnieka amata pretendentu (turpmāk – pretendents) pieteikšanās nosacījumus un kārtību, kā arī pretendentu atlases un vērtēšanas kārtību;

1.2. komisijas izveides, darbības un lēmumu pieņemšanas kārtību.

2. Ministru kabinets izsludina atklātu konkursu uz vakanto Dienesta priekšnieka amatu (turpmāk – konkurss), nosakot šo noteikumu 22.punktā minēto dokumentu iesniegšanai 30 dienu ilgu termiņu.

3. Valsts kanceleja informē Noziedzīgi iegūtu līdzekļu legalizācijas un terorisma finansēšanas novēršanas likuma 50.1panta ceturtajā daļā minētos komisijas locekļus un Finanšu sektora attīstības padomi par komisijas izveidi un par termiņu, kurā ir deleģējami pārstāvji darbam.

4. Konkurss notiek divās kārtās un ietver pretendentu atlasi atbilstoši ārējos normatīvajos aktos noteiktajām obligātajām prasībām, kā arī pretendenta kvalifikācijas un amatam nepieciešamās pieredzes un zināšanu izvērtēšanu.

5. Komisijas darbības laikā radītā vai saņemtā informācija ir uzskatāma par ierobežotas pieejamības informāciju.

**II. Komisijas darbība un lēmumu pieņemšana**

6. Komisija darbību sāk ar rīcības plānojuma sēdi, kuru komisijas vadītājs sasauc ne vēlāk kā 10 darbdienas pēc tam, kad Ministru kabinets ir izsludinājis konkursu. Rīcības plānojuma sēdē:

6.1. vienojas par komisijas darbības laika grafiku;

6.2. izlemj citus ar komisijas darba organizāciju saistītus jautājumus.

7. Komisijas vadītājs nodrošina šo noteikumu 6.1. apakšpunktā minētās informācijas publicēšanu Ministru kabineta tīmekļvietnē (www.mk.gov.lv).

8. Komisijas vadītājs sasauc komisijas sēdi, vismaz trīs darbdienas pirms sēdes par to informējot komisijas locekļus, biedrību un nodibinājumu vai Finanšu sektora attīstības padomes pilnvarotos pārstāvjus.

9. Komisija lēmumus pieņem komisijas sēdēs. Komisijas sēdes sasauc un vada komisijas vadītājs. Komisijas sēdes var notikt klātienē vai izmantojot videokonferences ierīces.

10. Komisijas sēde ir slēgta. Komisijas sēde var būt atklāta, ja komisija par to pieņem attiecīgu lēmumu un nodrošina normatīvajos aktos noteikto prasību izpildi attiecībā uz personas datu, ierobežotas pieejamības informācijas un valsts noslēpuma aizsardzību.

11. Komisijas sēdes protokolē un protokolu paraksta visi komisijas locekļi.

12. Komisijas sēdes gaitu var fiksēt, izmantojot skaņu ierakstu vai citus tehniskos līdzekļus, par to izdarot atzīmi komisijas sēdes protokolā.

13. Komisijas sēdes protokolu, izņemot audioierakstu, triju darbdienu laikā pēc komisijas sēdes nosūta komisijas locekļiem.

14. Komisijas loceklis, kas nepiekrīt komisijas lēmumam vai tā daļai vai vēlas to papildināt, savu atsevišķo viedokli var izteikt rakstiski divu darbdienu laikā pēc komisijas sēdes. Rakstiski noformēto viedokli pievieno komisijas sēdes protokolam kā pielikumu.

15. Komisija ir lemttiesīga, ja komisijas sēdē par Dienesta priekšnieka amata pretendentu atlasi piedalās vismaz četri komisijas locekļi ar balsstiesībām.

16. Komisija lēmumus pieņem ar balsu vairākumu. Ja balsu skaits sadalās vienādi, izšķirošā ir komisijas vadītāja balss.

17. Komisijas loceklis, ņemot vērā interešu konfliktu vai citus ētiskus apsvērumus, atstata sevi no lēmuma pieņemšanas attiecīgā jautājumā.

18. Biedrību un nodibinājumu un Finanšu sektora attīstības padomes pilnvaroto pārstāvju viedoklim ir ieteikuma raksturs.

19. Uz komisijas sēdi var uzaicināt ekspertus. Ekspertu sniegtajam viedoklim ir ieteikuma raksturs.

20. Katrs komisijas loceklis un biedrību un nodibinājumu un Finanšu sektora attīstības padomes pilnvarotais pārstāvis apliecina, ka nav tādu faktu vai apstākļu, kuru dēļ viņš būtu ieinteresēts kāda konkrēta pretendenta atlasē, kā arī apņemas neizpaust ierobežotas pieejamības informāciju, kura komisijas loceklim un pilnvarotajam pārstāvim ir kļuvusi zināma konkursa norises laikā.

**III. Konkursa izsludināšana un prasības pretendentiem**

21. Pamatojoties uz Ministru kabineta lēmumu par konkursa izsludināšanu, Valsts kanceleja nodrošina konkursa sludinājuma publicēšanu oficiālajā izdevumā "Latvijas Vēstnesis" un Ministru kabineta tīmekļvietnē (www.mk.gov.lv).

22. Lai pieteiktos konkursā, pretendents iesniedz Valsts kancelejā šādus dokumentus:

22.1. pieteikuma vēstuli dalībai konkursā, norādot motivāciju un redzējumu par Dienesta darbības prioritātēm (3 – 5 prioritātes un ne vairāk kā 350 vārdu);

22.2. pretendenta dzīvesgaitas aprakstu (CV);

22.3. izglītību apliecinošu dokumentu kopijas;

22.4. valsts valodas prasmi apliecinoša dokumenta kopiju, ja latviešu valoda nav dzimtā valoda un persona iepriekš nav strādājusi [Valsts valodas likuma](https://likumi.lv/ta/id/14740-valsts-valodas-likums) [6. panta](https://likumi.lv/ta/id/14740-valsts-valodas-likums#p6) pirmajā daļā minētajās institūcijās;

22.5. vismaz divu svešvalodu prasmes pašnovērtējumu, kurš ir ietverams arī šo iekšējo noteikumu 22.2.apakšpunktā minētajā dokumentā;

22.6. pretendenta pašrocīgi aizpildītu aptaujas lapu saskaņā ar Ministru kabineta 2004. gada 6. janvāra noteikumu Nr. 21 “[Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi](https://likumi.lv/ta/id/83810-valsts-noslepuma-ziemelatlantijas-liguma-organizacijas-eiropas-savienibas-un-arvalstu-instituciju-klasificetas-informacijas-aiz...)” [2.](https://likumi.lv/ta/id/83810-valsts-noslepuma-ziemelatlantijas-liguma-organizacijas-eiropas-savienibas-un-arvalstu-instituciju-klasificetas-informacijas-aiz...#piel2) pielikumu. Pretendents pašrocīgi aizpildīto aptaujas lapu un pašrocīgi rakstītu autobiogrāfiju ievieto atsevišķā slēgtā aploksnē un iesniedz Valsts kancelejā personīgi, uz aploksnes norādot “Aptaujas lapa”.

23. Lai nodrošinātu pretendenta atbilstības pārbaudi, komisija, ja nepieciešams, ir tiesīga lūgt pretendentu uzrādīt dokumentu oriģinālus un iesniegt papildu dokumentus vai informāciju.

**IV. Konkursa pirmās kārtas norise**

24. Komisija konkursa pirmajā kārtā izvērtē pretendentu iesniegtos dokumentus, lai pārbaudītu pretendentu atbilstību Dienesta priekšnieka noteiktajām obligātajām prasībām.

25. Ja komisijai, izvērtējot pretendenta valodu prasmju pašnovērtējumu, radušās šaubas par pretendenta svešvalodu zināšanām, tā var pretendentu nosūtīt svešvalodu zināšanu pārbaudei uz izglītības iestādi vai komercsabiedrību, kura Latvijas Republikā nodrošina licencētu izglītības programmu svešvalodu apguvē, nosakot termiņu, kādā pretendentam jāiesniedz dokuments, kas apliecina viņa svešvalodu zināšanu pārbaudes rezultātus.

26. Pretendentus, kuri neatbilst Dienesta priekšnieka noteiktajām obligātajām prasībām, noraida.

27. Ja komisija, ņemot vērā šo noteikumu [26.](https://likumi.lv/ta/id/284071#p17) punktā minēto, izvērtējot pretendentu atbilstību Dienesta priekšnieka noteiktajām obligātajām prasībām, pieņem lēmumu noraidīt visus pretendentus:

27.1. tā lemj par konkursa izbeigšanu;

27.2. komisijas vadītājs iesaka Ministru kabinetam atkārtoti izsludināt konkursu.

**V. Konkursa otrās kārtas norise**

28. Komisija, uzsākot otro konkursa kārtu, pieprasa [Satversmes](https://likumi.lv/ta/id/57980-latvijas-republikas-satversme) aizsardzības birojam sniegt atzinumu par pretendenta atbilstību likumā noteiktajām prasībām, lai saņemtu speciālo atļauju pieejai valsts noslēpumam.

29. Lai padziļināti izvērtētu uz konkursa otro kārtu izvirzītā pretendenta kvalifikāciju, amatam nepieciešamo pieredzi, zināšanas un kompetenci, komisija:

29.1. veic pārrunas ar pretendentu;

29.2. lūdz pretendentu mutvārdos sniegt savu redzējumu par Dienesta darbības prioritātēm un attīstību;

30. Katra pretendenta vērtēšana konkursa otrajā kārtā notiek saskaņā ar šo noteikumu [pielikumā](https://likumi.lv/ta/id/284071#piel3) minēto metodi un kritērijiem. Katrs komisijas loceklis individuāli aizpilda katra pretendenta vērtēšanas lapu ([pielikum](https://likumi.lv/ta/id/284071#piel3)s).

31. Komisijas locekļu individuālo vērtējumu apkopošanu un katra pretendenta kopējā vērtējuma aprēķināšanu nodrošina komisijas vadītājs. Kopējo vērtējumu aprēķina, saskaitot katram pretendentam visu komisijas locekļu piešķirto punktu skaitu un izdalot to ar komisijas locekļu skaitu, kuri piedalījās vērtēšanā. Iegūto rezultātu noapaļo, decimālskaitļos aiz komata norādot vērtību līdz skaitļa simtdaļām (piemēram, pieci, komats, divdesmit pieci).

32. Pirms lēmuma pieņemšanas par pretendenta virzīšanas kandidatūras apstiprināšanai Valsts kancelejai ir tiesības apkopot pretendenta iepriekšējo darba devēju un sadarbības partneru atsauksmes.

33. Kandidatūras apstiprināšanai Ministru kabineta sēdē komisija virza to pretendentu, kurš kopējā vērtējumā ieguvis visvairāk punktu. Ja to atbalsta komisijas locekļu vairākums, komisija var pieņemt lēmumu apstiprināšanai Ministru kabineta sēdē virzīt divu pretendentu kandidatūras, kuri kopējā vērtējumā ieguvuši visvairāk punktu.

34. Pēc visu pretendentu izvērtēšanas komisija pieņem vienu no šādiem lēmumiem:

34.1. iesniegt Ministru prezidentam priekšlikumu par pretendenta (-u) kandidatūras (-u) virzīšanu apstiprināšanai Ministru kabineta sēdē saskaņā ar šo noteikumu 33.punktu;

34.2. ieteikt Ministru kabinetam atkārtoti izsludināt konkursu, ja ir noraidīti visi pretendenti.

Ministru prezidents Arturs Krišjānis Kariņš

Iekšlietu ministrs Sandis Ģirģens

Iesniedzējs:

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

17.06.2019. 16:00

1131

D.Radzeviča

67219418, dace.radzevica@iem.gov.lv